Rezolúcie Výboru pre bezpečnosť na mori Medzinárodnej námornej organizácie (IMO MSC) prijaté 19. mája 2006 – stručný popis

Rezolúcia MSC.202(81) – Prijatie zmien a dodatkov k Medzinárodnému dohovoru pre bezpečnosť života na mori (SOLAS, 1974) v znení neskorších úprav 

Dodatky sa týkajú Kapitoly V dohovoru SOLAS „Bezpečnosť navigácie“. Do Regulačného opatrenia 2 boli doplnené definície a bolo doplnené nové Regulačné opatrenie V/19-1 „Long-Range Identification and Tracking of Ships“ (LRIT - Identifikácia a sledovanie plavidiel na veľké vzdialenosti).
Regulačné opatrenie V/19-1 umožní zmluvným vládam SOLAS identifikovať a sledovať plavidlá na veľké vzdialenosti. Plavidlá musia byť vybavené systémom na automatické vysielanie informácií, ktoré sa týkajú identity plavidla, jeho pozície (zemepisná dĺžka a zemepisná šírka) a dátumu a času vyslania informácie o pozícii. 
Vysielacie systémy a  zariadenia musia vyhovovať normám a  požiadavkám, ktoré sú špecifikované v Rezolúcii MSC.210(81). Každé palubné zariadenie musí byť typovo schválené príslušnou administratívou.
Regulačné opatrenie V/19-1 ďalej obsahuje:
-	typy plavidiel, ktorých sa týka, 
-	špecifikáciu okolností, za ktorých môže (resp. nemôže) vláda členského štátu dostávať informácie LRIT,
-	povinnosti zmluvných vlád, týkajúce sa o.i. 
•	ochrany informácií,
•	nákladov (poplatkov za informácie), 
-	ustanovenie o tom, že záchranné služby zmluvnej vlády dostanú v súvislosti s vyhľadávaním a záchranou osôb v núdzi na mori informácie LRIT bezplatne.

Rezolúcia MSC.210(81) – Normy a požiadavky na fungovanie systému LRIT 
Rezolúcia odporúča zmluvným vládam SOLAS zabezpečiť, aby:
-	zariadenia na plavidlách spĺňali požiadavky opatrenia V/19-1,
-	všetky LRIT dátové centrá  a  IDE vyhovovali funkčným požiadavkám podľa špecifikácií prílohy tejto rezolúcie,
-	bezodkladne predložili IMO a dátovým LRIT centrám požadované informácie (resp. ich aktualizáciu) pre zavedenie systému do LRIT.
Systém LRIT pozostáva z palubného zariadenia vysielajúceho informácie, poskytovateľa komunikačných služieb, poskytovateľa aplikačnej služby, LRIT dátového centra, vrátane akýchkoľvek systémov na monitorovanie plavidiel, dátového distribučného plánu LRIT a IDE. Niektoré aspekty činnosti systému LRIT hodnotí alebo audituje koordinátor LRIT, ktorý koná v mene všetkých zmluvných vlád. 
Informácie LRIT sa poskytujú na požiadanie oprávneným zmluvným vládam a vyhľadávacím a záchranným službám prostredníctvom systému národných, regionálnych, kooperatívnych a IDC, v prípade potreby s použitím IDE.
Povinnosť plavidiel vysielať informácie LRIT, ako aj práva a povinnosti zmluvných vlád a vyhľadávacích a záchranných služieb dostávať tieto informácie, sú zakotvené v opatrení V/19-1 Dohovoru SOLAS (Rezolúcia MSC.202(81)).
Príloha rezolúcie MSC.210(81) obsahuje špecifikácie pre:
-	palubné vysielacie zariadenie, 
-	informácie, ktoré má palubné vysielacie zariadenie vysielať,
-	poskytovateľa aplikačnej služby,
-	poskytovateľa komunikačnej služby,
-	funkcie dátových LRIT centier – národných, regionálnych, kooperačných, IDC a IDE,
-	distribučný plán LRIT údajov,
-	bezpečnosť systému LRIT a jeho charakteristiku.
Veľký priestor je v rezolúcii venovaný koodinátorovi LRIT, jeho funkciám pri zakladaní systému LRIT, jeho činnostiam a funkciám dohľadu a auditu.
Koordinátor LRIT
-	pri zriaďovaní systému LRIT:
-	sa podieľa  na vývoji technických špecifikácií,
-	vydáva výzvy na predkladanie ponúk na zriadenie a prevádzkovanie IDC a  IDE,
-	vyhodnocuje predložené ponuky,
-	podieľa sa na počiatočnom testovaní systému LRIT a podáva správu o ňom MSC,
-	vykonáva tieto administratívne funkcie:
-	na požiadanie preskúmava spory a problémy okolo faktúr a radí zúčastneným stranám pri ich riešení,
-	podieľa sa na testovaní pre zaradenie  nového dátového centra LRIT do systému,
-	podieľa sa na testovaní nových alebo zmenených postupov komunikácie medzi IDC a IDE,
-	vykonáva nasledovné hodnotenia:
-	hodnotenie činnosti poskytovateľov aplikačnej služby,
-	audit činnosti všetkých dátových centier LRIT na základe archivovaných informácií a štruktúry poplatkov,
-	audit činnosti IDE  a jej sadzobníka poplatkov,
-	overovanie prijatia požadovanej informácie oprávnenými zmluvnými vládami a záchrannými agentúrami.
Koordinátor LRIT musí na vykonávanie svojich funkcií:
-	dostať od dátových centier LRIT a IDE požadovaný prístup k potrebným údajom,
-	zhromažďovať a analyzovať vzorky informácií LRIT poskytnuté užívateľom,
-	zhromažďovať a analyzovať štatistiky kompilované dátovými centrami a IDE.
Koordinátor LRIT podáva správy MSC a predkladá mu odporúčania na základe analýz a zistení.
IMO ani žiadna zmluvná vláda nebude platiť koordinátorovi LRIT za jeho služby. Dátové centrá LRIT môžu požiadať o úhradu nákladov zmluvné vlády, ktorým na požiadanie poskytli  informácie.
Koordinátor LRIT si môže refundovať vlastné náklady na služby, ktoré poskytuje.

Administratívy
Každá administratíva musí poskytnúť zvolenému dátovému LRIT centru zoznam plavidiel oprávnených plávať pod jej vlajkou a ďalšie informácie. Plavidlá môžu vysielať informácie iba dátovému LRIT centru, ktoré vybrala ich administratíva. Administratíva je tiež povinná aktualizovať zoznam plavidiel plaviacich sa pod jej vlajkou a v prípade zmeny vlajkového štátu alebo pri vyradení lode z prevádzky bezodkladne poskytnúť dátovému centru ďalšie doplňujúce informácie.
Zmluvné vlády
Každá zmluvná strana musí na požiadanie dostať od príslušného dátového centra LRIT všetky informácie LRIT, ku ktorým ju oprávňuje opatrenie V/19-1 SOLAS.

Rezolúcia MSC.211(81) – Opatrenia pre včasné zriadenie systému LRIT 
Rezolúcia stanovuje termíny predloženia informácií potrebných na zriadenie systému LRIT. Vyzýva zmluvné vlády, aby vykonali potrebné opatrenia na predloženie:
-	IMO: informácií, ktoré požaduje opatrenie V/19-1 SOLAS a ďalších informácií potrebných na zriadenie Distribučného plánu údajov LRIT - najneskôr 1. januára 2008,
-	zvolenému dátovému centru LRIT: informácií špecifikovaných v prevádzkových normách – najneskôr 1. júla 2008,
-	výzvy plavidlám plaviacim sa pod ich vlajkou, aby sa zúčastnili na experimentoch a testovaní systému LRIT, ktoré sa má začať najneskôr 1. júla 2008.
Dátové centrá (okrem IDC) musia byť schopné začať integráciu plavidiel do systému LRIT po 1. júli 2008, ale najneskôr od 1. októbra 2008.